*****

ΚΑΝΟΝΙΣΜΟΣ (ΕΟΚ) αριθ. 9/81 ΤΟΥ ΣΥΜΒΟΥΛΙΟΥ

της 1ης Ιανουαρίου 1981

περί των αποθεμάτων γεωργικών προϊόντων που ευρίσκονται στην Ελλάδα την

1η Ιανουαρίου 1981

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως του 1979, και ιδίως το άρθρο 72 παράγραφος 1,

την πρόταση της Επιτροπής,

Εκτιμώντας:

ότι το άρθρο 71 της πράξεως προσχωρήσεως προβλέπει ότι κάθε απόθεμα των προϊόντων το οποίο ευρίσκεται σε ελεύθερη κυκλοφορία στο ελληνικό έδαφος την 1η Ιανουαρίου 1981 και το οποίο υπερβαίνει την ποσότητα που είναι δυνατόν να θεωρηθεί ότι αντιπροσωπεύει ένα κανονικό απόθεμα μεταφοράς, πρέπει να καταργηθεί από την Ελλάδα και με δαπάνη της·

ότι για ορισμένα προϊόντα δεν είναι αναγκαίος ο καθορισμός των ενδεχόμενων αποθεμάτων, είτε λόγω της φύσεως των προϊόντων αυτών είτε λόγω μη χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων·

ότι για λόγους διαχειρίσεως της γεωργικής αγοράς πρέπει να αποφευχθεί η δημιουργία δύο παράλληλων αγορών για το ίδιο προϊόν, λόγω της καταργήσεως των αποθεμάτων των προϊόντων που αναφέρονται στο άρθρο 71 της πράξεως προσχωρήσεως· ότι ο στόχος που ορίζεται στο άρθρο 71 είναι δυνατόν να επιτευχθεί στα πλαίσια μέτρων χρηματοδοτήσεως·

ότι η έννοια «κάθε απόθεμα προϊόντων» περιλαμβάνει τόσο τα κρατικά όσο και τα ιδιωτικά αποθέματα·

ότι πρέπει να καθορισθούν κριτήρια που επιτρέπουν τον καθορισμό της ποσότητας που θεωρείται ως κανονικό απόθεμα μεταφοράς· ότι γι' αυτόν το λόγο κρίνεται σκόπιμο να ληφθούν υπόψη οι ανάγκες της ελληνικής αγοράς κατά τη διάρκεια περιόδου η οποία είναι δυνατόν να μεταβάλλεται ανάλογα με τη φύση των προϊόντων·

ότι ο καθορισμός των αποθεμάτων προς κατάργηση, με δαπάνη της Ελλάδος, είναι δυνατόν, γενικά, να πραγματοποιηθεί με βάση στοιχεία ήδη διαθέσιμα ή κατόπιν εκτιμήσεων· ότι κρίνεται, εν τούτοις, αναγκαία η πρόβλεψη δυνατότητας απογραφής τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τους γενικούς κανόνες περί εφαρμογής των διατάξεων του άρθρου 71 της πράξεως προσχωρήσεως.

Άρθρο 2

Δεν υπόκεινται στις διατάξεις του παρόντος κανονισμού:

- προϊόντα μη αποθηκεύσιμα, ή

- προϊόντα για τα οποία δεν υπάρχει κίνδυνος κερδοσκοπίας, ή

- για τα οποία δεν προβλέπονται επιστροφές κατά την εξαγωγή ούτε οι παρεμβάσεις που απαριθμούνται στο παράρτημα του κανονισμού (ΕΟΚ) αριθ. 1883/78 (1), ή

- προϊόντα του τομέα του καπνού.

Άρθρο 3

1. Θεωρούνται ως προϊόντα ευρισκόμενα σε ελεύθερη κυκλοφορία στο ελληνικό έδαφος:

α) τα προϊόντα που παράγονται εξ ολοκλήρου στην Ελλάδα·

β) τα προϊόντα:

- που παράγονται εξ ολοκλήρου ή εν μέρει από προϊόντα προελεύσεως άλλων χωρών από την Ελλάδα, ή

- που εισάγονται από άλλες χώρες εκτός από την Ελλάδα,

για τα οποία έχουν εκπληρωθεί οι διατυπώσεις εισαγωγής και έχουν εισπραχθεί στην Ελλάδα οι απαιτούμενοι δασμοί και φορολογικές επιβαρύνσεις ισοδύναμου αποτελέσματος, και δεν έχουν τύχει ολικής ή μερικής επιστροφής αυτών των δασμών και φορολογικών επιβαρύνσεων.

2. Θεωρούνται ως αποθέματα προϊόντων ποσότητες προϊόντων που ανήκουν ή κατέχονται από την Ελλάδα ή από οποιοδήποτε φυσικό ή νομικό πρόσωπο, με εξαίρεση τις ελάχιστες ποσότητες.

Άρθρο 4

Για τον καθορισμό των αποθεμάτων προϊόντων που ευρίσκονται στο ελληνικό έδαφος την 1η Ιανουαρίου 1981 είναι δυνατόν να προβλεφθεί η διενέργεια απογραφής.

Άρθρο 5

1. Θεωρούνται ως κανονικά αποθέματα μεταφοράς:

α) τα εφεδρικά αποθέματα που θεωρούνται αναγκαία προς αντιμετώπιση εκτάκτων καταστάσεων, και

β) το λειτουργικό απόθεμα, αναγκαίο για την κάλυψη αναγκών της ελληνικής αγοράς κατά τη διάρκεια περιόδου που θα καθορισθεί.

Η διάρκεια της περιόδου που πρόκειται να καθορισθεί είναι δυνατόν να είναι, το πολύ, ίση με το υπόλοιπο χρονικό διάστημα της τρέχουσας περιόδου εμπορίας για κάθε σχετικό προϊόν. Σε περίπτωση που δεν υπάρχει περίοδος εμπορίας, η εν λόγω διάρκεια δεν μπορεί να υπερβεί την 31η Δεκεμβρίου 1981.

Οι ανάγκες της ελληνικής αγοράς εκτιμώνται σε συνάρτηση με την κατανάλωση, τη μεταποίηση και τις παραδοσιακές εξαγωγές.

2. Δεν θεωρείται πάντως ως κανονικό απόθεμα μεταφοράς το απόθεμα που αποτελείται από ποσότητες προϊόντων τα οποία έχουν αποτελέσει αντικείμενο μη κανονικών και κερδοσκοπικών διακινήσεων.

Για την εφαρμογή της παρούσας παραγράφου, μια μείωση του ρεύματος συναλλαγών προϊόντων είναι δυνατόν να θεωρηθεί ως μη κανονική διακίνηση.

Άρθρο 6

1. Οι δαπάνες επιστροφής καί, κατά περίπτωση, παρεμβάσεως, που προκύπτουν από τη διάθεση ποσοτήτων προϊόντων για τα οποία καθορίζεται το απόθεμα που αναφέρεται στο άρθρο 71 της πράξεως προσχωρήσεως, ακόμη και αν αποτελούν αντικείμενο ειδικών δηλώσεων προς την Επιτροπή, στα πλαίσια των εντύπων που διαβιβάζονται κατ' εφαρμογή του άρθρου 5 του κανονισμού (ΕΟΚ) αριθ. 729/70 (1), δεν λαμβάνονται υπόψη από το ΕΓΤΠΕ τμήμα εγγυήσεων.

2. Οι ποσότητες προϊόντων για τα οποία καθορίζεται το απόθεμα που προβλέπεται στο άρθρο 71 της πράξεως προσχωρήσεως θεωρούνται ότι είναι οι πρώτες που έχουν διατεθεί.

3. Καθορίζεται για κάθε σχετικό προϊόν η ποσότητα και το είδος της δαπάνης που δεν λαμβάνεται υπόψη.

Σε περίπτωση που είναι δυνατόν να γίνουν περισσότερες δαπάνες για το ίδιο προϊόν, οι ποσότητες του προϊόντος αυτού καθορίζονται για κάθε δαπάνη χωριστά και είναι δυνατόν να είναι διαφορετικές.

4. Καθορίζονται λεπτομέρειες εφαρμογής του παρόντος άρθρου, αν παρίσταται ανάγκη, σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 7

Σε περίπτωση που η κατάσταση της αγοράς, λαμβανομένων υπόψη ιδίως των ρευμάτων των συναλλαγών και των παραδόσεων στην παρέμβαση, αποδείξει ότι οι ποσότητες των προϊόντων που ελήφθησαν υπόψη για τον καθορισμό των αποθεμάτων δεν είναι οι δέουσες, το Συμβούλιο, με ειδική πλειοψηφία, κατόπιν προτάσεως της Επιτροπής, θεσπίζει τα αναγκαία μέτρα.

Άρθρο 8

Οι λεπτομέρειες εφαρμογής του παρόντος κανονισμού καθορίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ (2) ή, κατά περίπτωση, σύμφωνα με τα αντίστοιχα άρθρα άλλων κανονισμών περί κοινής οργανώσεως της γεωργικής αγοράς.

Περιλαμβάνουν ειδικότερα:

α) τον κατάλογο των προϊόντων για τα οποία η Ελλάδα πραγματοποιεί απογραφή των αποθεμάτων·

β) τον καθορισμό του αποθέματος που προβλέπεται στο άρθρο 71 της πράξεως προσχωρήσεως για ποσότητες προϊόντων που υπερβαίνουν το κανονικό απόθεμα μεταφοράς·

γ) τον καθορισμό που προβλέπεται στο άρθρο 6 παράγραφος 3·

δ) τις ανακοινώσεις της Ελλάδος προς την Επιτροπή.

Άρθρο 9

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 1η Ιανουαρίου 1981.

Για το Συμβούλιο

Ο Πρόεδρος

D. F. VAN DER MEI

(1) ΕΕ αριθ. L 216 της 5. 8. 1978, σ. 1.

(1) ΕΕ αριθ. L 93 της 28. 4. 1970, σ. 13.

(2) ΕΕ αριθ. 172 της 30. 9. 166, σ. 3025/66.